Μεδοδολογικά πλαίσια εργασίας διαχείρισης έργων ανάπτυξης και απόκτησης συστημάτων πληροφορικής
Authors: Μαρκόπουλος Ευάγγελος 
Published: August 2021

Η διατριβή αυτή στοχεύει να εισαγάγει μια νέα προσέγγιση και μια νέα έννοια στη διαχείριση έργων πληροφορικής. Η όλη εργασία παρουσιάζεται μέσα από δύο κατηγορίες εγγράφων. Η πρώτη κατηγορία παρουσιάζει τα ερευνητικά κεφάλαια που τεκμηριώνουν την ερευνητική προσπάθεια. Η δεύτερη κατηγορία εγγράφων υποστηρίζει την ερευνητική εργασία μέσα από παραρτήματα υποστηρικτικά στην πρωτογενή έρευνα. Στο πρώτο κεφάλαιο της ερευνητικής εργασίας η έννοια της διαχείρισης έργων επαναπροσδιορίζεται μέσα από την παρουσίαση ενός συνόλου διαστάσεων διαχείρισης έργων. Τα στοιχεία των διαστάσεων διαχείρισης έργων δημιούργησαν ένα νέο σημαντικό, ευέλικτο και προσαρμόσιμο ορισμό διαχείρισης έργων, βασισμένο στις ανάγκες του κάθε έργου, στους στόχους του οργανισμού που το διαχειρίζεται, καθώς και στην ικανότητα αυτών που εμπλέκονται στην διαχείριση. Το σύνολο των νέων αυτών ορισμών στην θεωρητική και πρακτική διαχείριση έργων θα μπορούσε να χαρακτηριστεί ιδιαίτερα σημαντικό στην καταπολέμηση της κρίσης στη πληροφορική, στην οποία είμαστε για τα τελευταία τουλάχιστον τριάντα έτη. Παράλληλα με τον προσδιορισμό της έννοιας της διαχείρισης έργων πληροφορικής, το πρώτο κεφάλαιο επεκτάθηκε και στην διεξοδική ανάλυση σαράντα τριών μεθοδολογιών που χρησιμοποιούνται στη διαχείριση της ανάπτυξης ή της απόκτησης συστημάτων πληροφορικής. Η ανάλυση αυτή που κατεβαίνει σε χαμηλό επίπεδο, αναλύοντας ακόμη και τις διαδικασίες σε κάθε φάση κάθε μεθοδολογίας, καταλήγει στις πιο συχνά χρησιμοποιημένες διαδικασίες οι οποίες στα κεφάλαια δύο και τρία θα αποτελέσουν την βάση για την ανάπτυξη δύο μεθοδολογικών πλαισίων εργασίας (framework). Το πρώτο πλαίσιο εργασίας θα υποστηρίζει την διαχείριση της διαδικασίας ανάπτυξης συστημάτων πληροφορικής ενώ το δεύτερο τη διαχείριση της διαδικασίας απόκτησης συστημάτων πληροφορικής. Τα δύο πλαίσια εργασίας μπορούν να χρησιμοποιηθούν αρχικά ως αυτόνομα πλαίσια εργασιών αλλά και σαν ένα υπερσύνολο το μέσα από το οποίο θα μπορεί να δημιουργείται ένα διαφορετικό μοντέλο διαχείρισης έργων για το κάθε έργο ξεχωριστά. Η ιδιαίτερη αυτή προσέγγιση παρουσιάζεται στο κεφάλαιο τέσσερα και βασίζεται σε μια μήτρα η οποία λαμβάνει υπόψη όλα τα στοιχεία προσδιορισμού ενός έργου, των τεχνικών και διοικητικών περιορισμών του, των διοικητικών στόχων του, των διαδικασιών τεχνολογίας λογισμικού, αν υπάρχουν, την υφιστάμενη διαδικασία απόκτησης συστημάτων πληροφορικής, και άλλους πολλούς παράγοντες οι οποίοι συντελούν στην δημιουργία μιας προσαρμοσμένης μεθόδου διαχείρισης του κάθε συγκεκριμένου έργου για τον κάθε συγκεκριμένο οργανισμό ξεχωριστά. Το πέμπτο κεφάλαιο παρουσιάζει τον τρόπο με τον οποίο τα δύο πλαίσια εργασίας αλλά και η μήτρα προσαρμογής διαδικασιών για την ανάπτυξη ειδικών μεθοδολογικών προσεγγίσεων λειτουργούν στο σύνολο τους υπό μια έννοια αυτό-εξέλιξης και αυτοσυντήρησης, ενώ το έκτο κεφάλαιο εισάγει ένα πρότυπο αξιολόγησης της όλης διαδικασίας διαχείρισης έργων σε ένα οργανισμό, για να μετρήσει την ικανότητα των οργανισμών στην αποτελεσματική εφαρμογή τόσο των διαδικαστικών πλαισίων εργασίας όσο και των υποστηρικτικών τεχνικών που απαιτούνται. Το τελευταίο κεφάλαιο παρουσιάζει τα πρότυπα ροής εργασιών (workflows) και τις ιεραρχικές δομές που μπορούν να ακολουθηθούν από την ανώτερη διοίκηση ενός οργανισμού προκειμένου να εφαρμοστούν όλα όσα έχουν προταθεί. Εάν η διοίκηση δεν δεσμευτεί και δεν λειτουργήσει ως σύμμαχος στην προσπάθεια διαχείρισης των έργων από τα αρχικά τους στάδια, τότε η αποτυχία των έργων είναι απόλυτα προβλέψιμη. Τα ερευνητικά κεφάλαια υποστηρίζονται από ένα σύνολο παραρτημάτων που μεταφέρουν σε μια πρακτική ερμηνεία τα αποτελέσματα αυτής της έρευνας και συγκεκριμένα των κεφαλαίων δύο, τρία, και τέσσερα. Το πρώτο παράρτημα παρουσιάζει την ανάλυση των μεθοδολογιών που μελετώνται σε αυτή την διατριβή και δημιουργεί το βασικό σύνολο κοινών πρακτικών που χρησιμοποιούνται στην ανάπτυξη των μεθοδολογικών πλαισίων. Το δεύτερο παράρτημα παρουσιάζει ένα νέο και πιο πρακτικό πρότυπο ανάπτυξης συστημάτων πληροφορικής καθώς και τη διοικητική προσέγγισή του. Το τρίτο παράρτημα παίρνει το αποτέλεσμα του δεύτερου παραρτήματος και σχεδιάζει την πραγματική μεθοδολογία ανάπτυξης έργων μόνο για μια επιλεγμένη φάση υλοποίησης έργων. Η επανάληψη της δομής αυτής μπορεί να οδηγήσει στην ανάπτυξη της ολοκληρωμένης μεθοδολογίας. Με παρόμοιο τρόπο, τα παραρτήματα τέσσερα και πέντε υποστηρίζουν τη διαχείριση της διαδικασίας απόκτησης συστημάτων. Τέλος το έκτο παράρτημα υποστηρίζει με ένα πιο πρακτικό τρόπο το ερευνητικό κεφάλαιο τέσσερα, καθώς και τα παραρτήματα δύο και τέσσερα, μέσα από την εισαγωγή διαφόρων τεχνικών ανάπτυξης προσαρμοσμένων μεθοδολογικών προσεγγίσεων διαχείρισης έργων πληροφορικής μέσα από τις διαδικασίες που παρουσιάστηκαν στα προαναφερόμενα ερευνητικά κεφάλαια καθώς και στα παραρτήματα.